Veiligheidswag by Durban-sentrum doodgeskietArgieffoto (Fidelity Security) ŉ Veiligheidswag is Dinsdagmiddag tydens ŉ transitorooftog by ŉ winkelsentrum in Durban, KwaZulu-Natal, doodgeskiet. “Paramedici het die man op die toneel by die Phoenix Plaza dood verklaar,” het Chris Botha, woordvoerder van Netcare 911, gesê. Bronne het aan News24 gesê die veiligheidswag het in die gang geloop toe hy ŉ paar keer geskiet is. Dit is nog nie duidelik hoeveel aanvallers daar was nie, maar die diewe het met ŉ kontantboks gevlug wat die wag gedra het. Dit is nog nie bekend gemaak hoeveel geld in die boks was nie. Die man van Fidelity Guards het van die DStv-handelaar gekom toe hy aangeval is. Thulani Zwane, woordvoerder van die polisie, het die skietery bevestig, maar kon nie verdere besonderhede verskaf nie. Fidelity Security was ook nie dadelik beskikbaar vir kommentaar nie. Bron: News24